b"\n_START_ARTICLE_\nCaixa Laietana\n_START_SECTION_\nHist\xc3\xb2ria\n_START_PARAGRAPH_\nCom a entitat d'estalvi, va ser la tercera caixa creada a Catalunya, i va comen\xc3\xa7ar a significar-se en diverses iniciatives socials, relacionades amb la construcci\xc3\xb3 de grups escolars i habitatges socials, que requeria el municipi de Matar\xc3\xb3._NEWLINE_L'obertura de sucursals va comen\xc3\xa7ar el 1935 amb la inauguraci\xc3\xb3 d'una oficina a Argentona. L'expansi\xc3\xb3 seguiria a la resta de Catalunya fins a arribar a les 276 oficines l'any 2008.\n_START_SECTION_\nFusi\xc3\xb3\n_START_PARAGRAPH_\nEl juny de l'any 2009, amb l'aprovaci\xc3\xb3 del fons de reestructuraci\xc3\xb3 banc\xc3\xa0ria (FROB), es van fer contundents els rumors de possibles fusions entre algunes caixes catalanes i l'entitat va iniciar un proc\xc3\xa9s de fusi\xc3\xb3 amb Caixa Pened\xc3\xa8s._NEWLINE_El preacord de fusi\xc3\xb3 entre les dues caixes estableixia la seu central a Vilafranca del Pened\xc3\xa8s i una subseu a Matar\xc3\xb3. Els acomiadaments podrien afectar el 15% de la plantilla i oficines: uns 600 treballadors i 180 oficines. En els \xc3\xb2rgans de decisi\xc3\xb3 que s'havien pactat Caixa Pened\xc3\xa8s tindria una representaci\xc3\xb3 del 63% i Caixa Laietana un 37%. La presid\xc3\xa8ncia de la caixa seria rotativa els primers dos anys._NEWLINE_Finalment l'acord va quedar susp\xc3\xa8s temporalment per ambdues entitats, sense afirmar que la fusi\xc3\xb3 s'hagu\xc3\xa9s anul\xc2\xb7lat, per\xc3\xb2 finalment Caixa Laietana ha iniciat un proc\xc3\xa9s de constituci\xc3\xb3 d'un sistema institucional de protecci\xc3\xb3 amb Bancaixa, Caja \xc3\x81vila, Caja Insular de Canarias, Caja Madrid, Caja Rioja i Caja Segovia. Hom considera que la posici\xc3\xb3 de Laietana en aquesta alian\xc3\xa7a \xc3\xa9s molt feble i que a mitj\xc3\xa0 termini podria ser absorbida per Caja Madrid._NEWLINE_Laietana mantindria el control del negoci en les comarques de Barcelona i Girona, on tradicionalment ha estat present, i cediria el control de la resta d'oficines al nou grup.\n_START_SECTION_\nNacionalitzaci\xc3\xb3 de BFA\n_START_PARAGRAPH_\nCaixa Laietana es va integrar al Sistema Institucional de Protecci\xc3\xb3 (SIP) Banco Financiero y de Ahorros, liderat per Caja Madrid, juntament amb Bancaixa, Caja de \xc3\x81vila, Caja Segovia, Caja Rioja i La Caja de Canarias. Aquesta operaci\xc3\xb3 coneguda, com a fusi\xc3\xb3 freda, va ser controlada per Caja Madrid i posse\xc3\xafa 340.000 milions d'euros en actius i va rebre ajudes del FROB que rondaven els 4.500 millones. El Banco Financiero y de Ahorros va transferir al seu torn el seu negoci a l'entitat filial Bankia i va crear aix\xc3\xad el tercer grup financer m\xc3\xa9s gran d'Espanya. Es va constituir el 3 de desembre de 2010 i va comen\xc3\xa7ar a operar l'1 de gener de 2011._NEWLINE_A causa de la intervenci\xc3\xb3 del Banco Financiero y de Ahorros per part de l'Estat, les set caixes fundadores van perdre la seva participaci\xc3\xb3.\n_START_SECTION_\nPreferents\n_START_PARAGRAPH_\nDes de l'octubre de 2002, Caixa Laietana va emetre participacions preferents. El mar\xc3\xa7 de 2012 el 90% dels preferentistes de l'entitat banc\xc3\xa0ria van canviar les preferents per accions de Bankia, ja que els van assegurar que si no ho feien, ho perdrien tot, segons denuncien els afectats. Tanmateix, mesos despr\xc3\xa9s, aquelles accions gaireb\xc3\xa9 no tenien cap valor. El 22 de gener de 2014 comparaixeran com a querellats i imputats els membres de la c\xc3\xbapula de Caixa Laietana, inclosos Josep Ibern i Pere Antoni de D\xc3\xb2ria, per la comercialitzaci\xc3\xb3 de participacions preferents arran de la querella presentada per dues fam\xc3\xadlies que denunciaren que la sucursal banc\xc3\xa0ria va abusar de la seva confian\xc3\xa7a per \xc2\xaborientar a petits estalviadors un producte financer reservat a inversors qualificats\xc2\xbb.\n_START_SECTION_\nTransformaci\xc3\xb3 en fundaci\xc3\xb3\n_START_PARAGRAPH_\nEl 23 d'abril de 2013 es va produir la transformaci\xc3\xb3 de l'Obra Social de la Caixa Laietana en Fundaci\xc3\xb3 Iluro, fundaci\xc3\xb3 privada especial, en compliment de la llei 9/2012 de 14 de novembre, de reestructuraci\xc3\xb3 i resoluci\xc3\xb3 d'entitats de cr\xc3\xa8dit. L'acord va ser pres per la comissi\xc3\xb3 gestora nomenada per la Generalitat de Catalunya per complir amb la normativa per a l'obra social de les caixes que es van desvincular de l'activitat financera. La Fundaci\xc3\xb3 Iluro, que pren el seu nom de la ciutat romana que va donar origen a l'actual Matar\xc3\xb3 (seu hist\xc3\xb2rica de Caixa Laietana), administra els fons de l'obra social de l'anterior entitat, mantenint el focus en l'atenci\xc3\xb3 social i la cultura."